**Reisikatamaraan „Runö “ kasutusse andmise tingimused**

**Eesti Vabariik, mida esindab Kliimaministeeriumi kui riigivara valitseja volitatud asutusena Riigilaevastik**, registrikood 77001814, asukoht Lume tn 9, 10416 Tallinn, e-post [info@riigilaevastik.ee](mailto:info@riigilaevastik.ee), edaspidi nimetatud **Kasutusse andja**, keda esindab põhimääruse alusel peadirektor …,

ja

**….**, registrikood …, asukoht, e-post, edaspidi nimetatud **Kasutaja,** keda esindab …,

koos nimetatud Pool või Pooled, on käesolevaga kokku leppinud alljärgnevas:

1. **Üldtingimused**
2. Käesolevas kasutusse andmise tingimuste lepingus (edaspidi Leping) määratakse kooskõlas riigivaraseadusega (edaspidi RVS) ja ühistranspordiseaduse (edaspidi ÜTS) § 20 lõike 2 punktiga 4 kindlaks veoteenuse osutamiseks ühissõiduki kasutusse andmise ning selle kasutamise ja tagastamise tingimused.
3. Kasutusse antav riigivara on reisikatamaraan „Runö“, IMO nr 9643336, laevakinnistusraamatu registriosa number 3P12E01 (edaspidi Vara). Reisikatamaraan „Runö“ on ühissõiduk ÜTS § 7 mõistes.
4. Vara antakse Vabariigi Valitsuse nõusolekul (Vabariigi Valitsuse … korraldus nr …) ja kliimaministri … käskkirja nr … alusel Kasutajale kasutamiseks, et täita avaliku teenuse osutamise eesmärgil sõlmitud sõitjateveo teenuse osutamise avaliku teenindamise lepingut sõitjate, sõidukite ja nende haagiste ning nendega veetavate esemete veol Ruhnu-Munalaid, Ruhnu-Pärnu ja Ruhnu-Roomassaare laevaliinidel.
5. Vara antakse Kasutaja kasutusse eelduslikult 01.06.2026 – 31.10.2031.
6. Juhindudes RVS § 18 lõikest 3 on Kasutaja kohustatud tasuma kõik kulud, mis tagavad Vara majandusliku säilimise ja mis tulenevad Lepingus sätestatud Vara käitamisest, hooldamisest, korrashoiust, remondist, kindlustamisest ja muudest Vara säilimiseks tehtavatest toimingutest. Kasutaja vastutab Vara majandusliku säilimise eest.
7. Pooled juhinduvad omavaheliste suhete reguleerimisel Lepingust ja Lepinguga reguleerimata küsimustes Eesti Vabariigis kehtivatest õigusaktidest ja heast tavast.
8. **Vara üleandmine**
9. Kasutusse andja annab Vara Kasutajale üle … sadamas. Hiljemalt kaks nädalat enne laeva üleandmise tähtaega koostavad Pooled tegevusplaani Vara üleandmiseks-vastuvõtmiseks. Kasutaja võtab Vara kasutusse esimesel võimalusel, välja arvatud juhul, kui Vara vastuvõtmist takistavad sellel esinevad olulised puudused. Vara üleandmisel vormistatakse üleandmise-vastuvõtmise akt (edaspidi Akt), mille allkirjastavad punktis 2.10 nimetatud Poolte esindajad. Aktis fikseeritakse Vara komplektsus (sh varustus, kulumaterjalid, varud), dokumendid ja tehniline dokumentatsioon, mis Kasutajale üle antakse, samuti vastuvõtmisel Varal ilmnenud puudused ja Kasutusse andja poolt nende puuduste likvideerimise tähtaeg. Akt on Lepingu lahutamatuks osaks.
10. Kasutaja nõudmisel ja kulul teostab Vara veealuse osa tuukriülevaatuse tegevusluba omav ettevõtja, kes väljastab ülevaatuse tulemuste kohta akti. Tuukriülevaatuse juures peab viibima laeva dokumendid väljastanud järelevalveasutuse esindaja. Tuukriülevaatuse akti peab heaks kiitma järelevalveasutuse poolt, kusjuures vastava heakskiidu puudumine on Vara vastuvõtmisest keeldumise üheks aluseks.
11. Vara vastuvõtmisel esindab Kasutajat tema seaduslik või volitatud esindaja.
12. Kasutaja on õigustatud ja kohustatud Vara ja selle juurde kuuluvate dokumentide ja tehnilise dokumentatsiooni vastuvõtmisel Kasutusse andjalt:
    * 1. tutvuma Vara tehnilise seisukorraga;
      2. veenduma, et Varaga kaasa antavad dokumendid (sh tehniline dokumentatsioon) on kehtivad ja täielikud.
13. Kõik Vara vastuvõtmisega seotud kulud kannab Kasutaja.
14. Kui Varal esinevad normaalset ekspluateerimist takistavad puudused, võib Kasutaja keelduda Kasutusse andjalt Vara vastu võtmast. Keeldumise korral peab Kasutaja viivitamatult teavitama sellest Kasutusse andjat, kirjeldades puudusi ja põhjendades nendest tulenevat Vara kasutamise võimatust.
15. Kui Kasutusse andja ei nõustu Kasutaja väitega, et Varal esinevad punktis 2.6 nimetatud puudused, on Kasutajal õigus tellida sõltumatu ekspertiis Vara tehnilise seisundi ja normaalsete ekspluateerimisomaduste kindlakstegemiseks. Kui ekspertiisi käigus tuvastatakse, et Varal esinevad Kasutaja esiletoodud puudused, kannab ekspertiisi kulud Kasutusse andja. Kui ekspertiisi käigus Varal Kasutaja esiletoodud puudusi ei tuvastata, kannab ekspertiisi kulud Kasutaja.
16. Akti allkirjastamise hetkest läheb Vara valdus, juhusliku hävimise ja kahjustumise riisiko ning suurema ohu allika valdaja vastutus Vara Kasutusse andjalt üle Kasutajale.
17. Akti allkirjastamise hetkest vastutab Kasutaja Kasutusse andja ees kõigi Varaga seonduvate puuduste eest, samuti nimetatud puudustest tulenevate nõuete ja kahjude eest, välja arvatud puudused, mis on fikseeritud Aktis.
18. Poolte esindajad:
    * 1. Kasutusse andja esindaja üleandmis-vastuvõtmisakti allkirjastamise, teadete vahetamise, Kasutaja lepinguliste kohustuste täitmise kontrolli ja parenduste heakskiitmise õigusega on …, tel…, e-post …;
      2. Kasutaja esindaja üleandmis-vastuvõtmisakti allkirjastamise, teadete vahetamise ja parenduste taotlemise õigusega on …, tel …, e-post… .
19. **Kasutaja õigused ja kohustused**
20. Kasutaja kohustub:
    * 1. kasutama Vara eesmärgipäraselt, sihtotstarbeliselt, säästlikult ja heaperemehelikult, kooskõlas Vara tehnilises dokumentatsioonis ettenähtud otstarbega ning hoolikalt järgima muid Vara tootja tehnilise hooldamise ja ekspluateerimise eeskirjadest tulenevaid nõudeid;
      2. säilitama Varal punktis 1.2 nimetatud nime ja sõitma Eesti riigilipu all;
      3. hoolitsema selle eest, et Varal oleks kogu aeg nõutavad ja kehtivad dokumendid. Juhul kui vajalikku dokumenti saab taotleda üksnes Kasutusse andja, on Kasutaja kohustatud Kasutusse andjale tegema ettepaneku nõutava dokumendi taotlemiseks. Dokumendi kaotsiminekul või kahjustumisel, olenemata Kasutaja süüst, peab Kasutaja koheselt tarvitusele võtma meetmed dokumendi taastamiseks või duplikaadi saamiseks. Dokumentide ja nende duplikaatide taotlemisega seonduvad kulud kannab Kasutaja;
      4. Vara tehnilises dokumentatsioonis ettenähtud tähtajal pöörduma Vara korrashoiu- ja hooldustööde teostamiseks Vara valmistajatehase või seadme tootja soovitatud hooldusettevõtja poole ning tagama Vara tähtaegse hoolduse ja nõuetekohase ekspluateerimise kogu Lepingu kehtivusaja vältel;
      5. erakorralise vajaduse (nt Vara tehniline rike, seadme valmistajatehase poolt ettenähtud tööparameetritest hälbimine) korral esimesel võimalusel pöörduma Vara valmistajatehase või seadme tootja soovitatud hooldusettevõtja poole Vara nõuetele vastavusse viimiseks;
      6. hoidma Vara korras, tähtaegselt ja kohaselt tasuma iseseisvalt kõik Vara valduse, kasutuse ning säilitamisega seotud kulud, sh riiklikud ja kohalikud maksud ning kindlustusmaksed;
      7. tasuma kõik Vara kasutusest tingitud rahatrahvid ja hüvitama tekitatud kahju ning vastutama nõuete eest, mis tulenevad keskkonna reostamisest või muude õigusaktide rikkumisest Kasutaja poolt;
      8. mehitama, opereerima, varustama Vara ekspluatatsiooniks vajalike varuosade ning varustusega, punkerdama ning hooldama Vara Lepingu kehtivuse ajal oma kulul;
      9. tagama, et Vara diiselmootorites ja kateldes kasutatava kütuse kvaliteedinäitajad vastavad seadmete mehhanismide tootja kehtestatud näitajatele ning Eesti Vabariigis kehtestatud vedelkütusele esitatud nõuetele;
      10. tagama, et Vara seadmetes ja mehhanismides kasutatavad määrdeained ja jahutusvedelike lisandid vastavad mehhanismide valmistajatehase manuaalides esitatud nõuete alusel tarnija koostatud õlikaardile. Määrdeainete ja jahutusvedelike lisandite tarne Varale peab olema tagatud määrdeainete ja jahutusvedelike lisandite valmistaja originaalpakendis. Jahutusvedelike lisandit võib segada ainult diiselmootorites kasutatava jahutusvee kvaliteedile vastava veega;
      11. hoidma omal kulul Vara koos kõigi selle mehhanismidega töökorras ja tagama omal kulul Vara kere, masinate ja varustuse vastavuse merekõlblikkusele esitatavatele nõuetele ning värvkatte pideva korrasoleku nii, et ei oleks haljast metalli ega rooste jälgi, uuendades põhjalikult neis kohtades värvkatet mitte harvem kui kord aastas tagamaks laeva visuaalse hea väljanägemise;
      12. dokkima oma kulul Vara vastavalt vajadusele, kuid mitte harvem kui seda nõuavad eeskirjad. Dokkimine ja remont toimuvad vastavalt dokkimisjuhendile ja laevaremondi ettevõtja korrale. Dokkimise käigus teostatud veealuse osa värvimistööde kohta peab atesteeritud värviinspektor koostama akti, kust nähtub muu hulgas värvitavate pindade vastavus, pealekantud märja värvkatte kihi (WFT) ja kuiva värvkatte kihi (DFT) mõõdistuste vastavusväärtused;
      13. mitte kasutama Vara eesmärgil, mis on vastuolus kehtiva õigusega või on mingil muul viisil (nt Lepingu alusel) keelatud või vedama keelatud esemeid või tegema tegu, mille tagajärjel võidakse Vara arestida, kinni pidada või konfiskeerida;
      14. sõlmima enne liiniveo alustamist punktis 1.4 nimetatud perioodiks (edaspidi Lepinguperiood) omal kulul **Vara varakindlustuslepingu** (*H&M*) Vara taastamisväärtuses ja esitama selle hiljemalt Vara üleandmisel-vastuvõtmisel Kasutusse andjale. Varakindlustuslepingu võib sõlmida ka lühemaks ajaks (minimaalse perioodiga üks aasta) tingimusel, et uus kindlustusleping sõlmitakse vähemalt 30 päeva enne kehtiva kindlustuslepingu lõppemist ja kogu Vara kasutusse andmise periood on kaetud kindlustuslepingutega. Varakindlustuslepingu sõlmimisel Lepinguperioodist lühemaks perioodiks esitab Kasutaja Kasutusse andjale uue kindlustuslepingu viivitamata pärast selle sõlmimist. Kindlustuslepingu tingimused peavad olema rahvusvaheliselt tunnustatud (Institute Time Clauses (Hull) viimane avaldatud redaktsioon varakindlustuslepingu sõlmimise hetkeks) ning garanteerima Varale täieliku kindlustuskaitse Vara hävimise või kahjustamise korral. Varakindlustuslepingus sätestatakse, et esmaseks soodustatud isikuks (*beneficiary*) on Kasutusse andja. Kõik kindlustuse nõuetest tulenevad vaidlusküsimused lahendab Kasutaja vahetult kindlustusandja ja kolmandate isikutega;
      15. sõlmima enne liiniveo alustamist kogu Lepinguperioodiks oma kulul **vastutuskindlustuslepingu** ja esitama selle hiljemalt Vara üleandmisel-vastuvõtmisel Kasutusse andjale. Vastutuskindlustusleping peab tagama Varale, kolmandatele isikutele (sh laeva teenindavale sadamale), sõitjatele, pagasile, sõidukitele ja esemetele tekitatud kahjude hüvitamise. Vastutuskindlustuslepingu võib sõlmida ka lühemaks ajaks (minimaalse perioodiga üks aasta) tingimusel, et uus kindlustusleping sõlmitakse vähemalt 30 päeva enne kehtiva kindlustuslepingu lõppemist ja kogu Vara kasutusse andmise periood on kaetud kindlustuslepingutega. Vastutuskindlustuslepingu sõlmimisel Lepinguperioodist lühemaks perioodiks esitab Kasutaja Kasutusse andjale uue kindlustuslepingu viivitamata pärast selle sõlmimist. Vastutuskindlustuslepingu tingimused peavad vastama Kasutaja valitud ühe laevaomanike vastastikuse vastutuskindlustuse klubide rahvusvahelisse gruppi (*International Group of P&I Clubs*) kuuluva kindlustusklubi (*P&I Club*) vastutuskindlustuse reeglitele (*P&I Rules*) või samaväärsetele vastutusekindlustuse reeglitele, kuid mitte väiksemas ulatuses kui kaubandusliku meresõidu seaduse peatükis 71 nõutav. Lisaks peab vastutuskindlustuse lepinguga olema kaetud Kasutaja tegevusest või tegevusetusest tulenevad nõuded Vara omaniku vastu. Vastutuskindlustusleping peab välistama standardtingimuse *paid first by the member*, seega peab olema tagatud, et kindlustaja menetleb ja kannab juhtumiga seonduvad kulud juhtumist teavitamisest alates;
      16. võimaldama hiljemalt kaks nädalat enne Lepingu lõppemist operaatoril, kellega on sõlmitud uue perioodi avaliku teenindamise leping või kellele on pandud avaliku teenindamise kohustus, tutvuda Varaga ja selle tehnilise dokumentatsiooniga ulatuses, mis on vajalik uue operaatori poolt liiniveo alustamiseks koheselt pärast Lepingu lõppemist;
      17. esitama Kasutusse andjale tema nõudmisel dokumendid, mis tõendavad, et Kasutaja on täitnud Vara hooldamise ja korrashoiu kohustust. Dokument peab sisaldama vähemalt tööde kirjeldust, tehnilisi parameetreid ja kasutatud varuosade või materjalide nimekirja;
      18. Kasutaja kohustub omal kulul tegema peamasinate kapitaalremondi iga 4500 töötunni järel või vähemalt üks kord viie aasta jooksul, olenevalt sellest, kumb tingimus saabub varem, vastavalt valmistajatehase kapitaalremondi tööde nimekirjale, kuid mitte vähem kui on lepingu lisas olevas nimekirjas sätestatud. Kapitaalremondi järgselt tuleb teostada Vara käigukatsetused, mille programm kooskõlastatakse eelnevalt Kasutusse andjaga. Kasutaja teavitab Kasutusse andjat käigukatsetuste toimumise ajast ja kohast ning Kasutusse andja esindajal peab soovi korral olema võimalik käigukatsetustel osaleda;
      19. Kasutaja kohustub tellima kriitilisi ja laeva elutähtsaid seadmeid, osi ja mehhanisme valmistajatehase esindusõigusega edasimüüjalt;
      20. esitama Kasutusse andjale hiljemalt 15. jaanuariks eelmise kalendriaasta jooksul teostatud isolatsioonitakistuste mõõdistuste akti. Piirmäära 1 MOhm ületamise puhul tuleb viga tuvastada, kõrvaldada ja teostada uus mõõdistus.
    1. Kasutajal on õigus teostada või organiseerida Kasutusse andja kirjalikul nõusolekul Vara parendusi, mille eesmärgiks on tõsta pakutava teenuse kvaliteeti, meresõiduohutust või laevapereliikmete töö- ja olmetingimusi. Vara parendustööde iseloom, maht ja maksumus (ilma käibemaksuta) lepitakse Kasutusse andjaga kokku enne tööde alustamist ning vormistatakse Lepingu lisana. Kasutusse andja hüvitab käibemaksukohuslasest Kasutajale parenduste teostamise kulu ilma käibemaksuta. Parenduste tellimisel peab Kasutaja, kes on riigihangete seaduse tähenduses hankija, järgima riigihangete seadust. Kui kasutaja ei ole hankija riigihangete seaduse tähenduses, peab kasutaja küsima kirjalikku taasesitamist võimaldavas vormis võimalusel vähemalt kolm võrreldavat hinnapakkumist vastavas turusektoris tegutsevatelt üksteisest sõltumatutelt isikutelt. Põhjendatud juhul võib Kasutusse andja nõusolekul võrdlevaid hinnapakkumist mitte küsida.
    2. Varal esinevate puuduste kõrvaldamine toimub järgmiselt:
       1. Kasutaja peab informeerima Kasutusse andjat Varal esinevatest puudustest ja korraldama nende kõrvaldamise Kasutusse andjale aktsepteeritaval viisil;
       2. Kasutaja esitab kirjalikult Kasutusse andjale kõik investeeringute ja puuduse kõrvaldamiseks vajaminevad dokumendid ja kalkulatsioonid.
    3. Kasutajal on õigus teha ilma Kasutusse andja eelneva nõusolekuta Varale vajalikke kulutusi, kui need on vajalikud Vara säilitamiseks või kaitsmaks Vara täieliku või osalise hävimise eest.
    4. Kasutajal ei ole õigust Vara kasutamise ajal Vara käsutada, sh seda pantida või koormata mis tahes õigustega. Kõik Kasutaja poolt kuni Lepingu lõppemiseni kolmandate isikutega sõlmitavad lepingud ja kokkulepped, mis seisnevad Vara käsutamises ilma Kasutusse andja kirjaliku nõusolekuta, on vastuolus Lepinguga ning tühised. Kasutaja kohustub hüvitama kõik sellega Kasutusse andjale kaasnevad kahjud.
    5. Kasutajal ei ole õigust anda Vara allkasutusse.
    6. Kasutaja on kohustatud Vara majandusliku säilimise nõude ning muude Kasutaja poolsete kohustuste võimalikust mittetäitmisest tekkivate nõuete tagamiseks esitama Kasutusse andjale hiljemalt Vara üleandmisel-vastuvõtmisel **tagatise**, mille suurus on vähemalt **200 000 (kakssada tuhat) eurot,** kuid mitte väiksem kui summaarne vara- ja vastutuskindlustuslepingutes nimetatud omavastutuse summa. Tagatise olemasolu tõendatakse finantsjärelevalve asutuse kontrollile alluva ja vastavat tegevusluba omava krediidi-, finantseerimisasutuse või kindlustusandja **garantiiga, mis peab kehtima kuni sõlmitava Kasutusse andmise lepingu lõpuni.** Tagatise eesmärgiks on võimaldada katta nõudeid juhul, kui Kasutaja maksejõuetuse või pankroti tõttu ei ole võimeline tasuma kindlustuslepingutega ette nähtud omavastutuse summat või kui Kasutaja tegevusest või tegevusetusest tulenevalt on kahju hüvitamine kindlustustingimustest või nende rikkumisest tulenevalt välistatud (nt 2024 aastal kehtiva versiooni tingimuste põhjal - Nordic Marine Insurance Plan Chapter 3 Section 5 sätestatud alustel või Shipowner’s Club P&I Rules Part 6 Rule 46jj).
    7. Kasutajal ei ole õigust edastada Vara tehnilist dokumentatsiooni kolmandatele isikutele, v.a arvatud siis, kui see on vajalik Vara remondiks või hoolduseks.
    8. Kui seoses Vara jõuseadmete avariiga on peatatud Vara reisilaeva ohutuse tunnistuse kehtivus, tuleb remondi järgselt teostada Vara käigukatsetused, mille programm kooskõlastatakse eelnevalt Kasutusse andjaga. Kasutaja teavitab Kasutusse andjat käigukatsetuste toimumise ajast ja kohast ning Kasutusse andja esindajal peab soovi korral olema võimalik käigukatsetustel osaleda.
21. **Kasutusse andja õigused ja kohustused**
22. Kasutusse andjal on õigus Vara välja nõuda mis tahes ebaseaduslikust valdusest ning nõuda Vara kasutamise takistuste kõrvaldamist ja kahju hüvitamist, mida on Varale tekitanud teised isikud, sh Kasutaja.
23. Kasutusse andjal on õigus igal ajal ise või koos ekspertidega kontrollida ja vaadata üle Vara seisukorda. Kui Vara kontrollimise vajaduse tingis Kasutajapoolne Lepingu tingimuste mittekohane täitmine, kohustub Kasutaja hüvitama kõik Kasutusse andja poolt kontrollimisega seoses kantud kulud.
24. Kasutusse andjal on õigus igal ajal kontrollida Vara logiraamatut, masina päevaraamatut, tehnilist hooldust ja käitamist tõendavaid dokumente ning Vara seadmete tööparameetrite salvestuste elektroonilisi logifaile.
25. Kasutusse andja hüvitab jooksvalt Kasutajale Kasutusse andjaga eelnevalt kirjalikult kooskõlastatud investeeringud ja parendused, mis on tehtud Kasutaja poolt Vara vastavusse viimiseks Euroopa Liidu õigusaktidest ja Eesti Vabariigi õigusaktidest tulenevate nõuete jõustumisega. Samuti hüvitab Kasutusse andja kõik eelnevalt kokkulepitud kulutused, mis on tehtud Kasutaja poolt pärast Lepingu allakirjutamist Vara nõuetekohaseks ekspluateerimiseks vajalike puuduste kõrvaldamiseks, mille kõrvaldamise kohustus on Kasutusse andjal.
26. **Vara tagastamine**
    1. Lepingu lõppemisel on Kasutaja kohustatud Vara ja Varaga seotud dokumendid ja tehnilise dokumentatsiooni viivitamatult tagastama Kasutusse andjale viimase poolt näidatud ajal ühes Vara kere põhja ülevaatuse teostamist võimaldavas Eesti sadamas. Vara tagastamisel koostatakse ja allkirjastatakse üleandmise-vastuvõtmise akt. Akti allkirjastamisest keeldumine ei peata laeva valduse üleminekut Kasutusse andjale Lepingu lõppemise hetkest.
    2. Varaga seotud dokumendid peavad kehtima vähemalt kuus kuud peale Lepingu lõppemist.
    3. Kasutaja poolt Kasutusse andjale tagastatav Vara peab olema samas seisundis ja komplektsuses (sh varustus, kulumaterjalid) nagu see oli fikseeritud punktis 2.1 nimetatud Aktis, sisaldama Varale paigaldatud lisaseadmeid ja Kasutusse andjale kuuluvaid parendusi. Kasutaja poolt üleantaval Varal ei tohi olla kahjustusi, välja arvatud Vara heaperemeheliku ja nõuetekohase kasutamise käigus tekkiv normaalne kulumine.
    4. Kui Vara tagastamisel on Pooltel erimeelsusi Vara vastavuse osas punktis 5.3 sätestatule, on Kasutusse andjal õigus tellida sõltumatu ekspertiis Vara kontrollimiseks. Kui ekspertiisi käigus tuvastatakse, et Vara tagastamisel ei vasta selle seisund Lepingus ettenähtud tingimustele, peab Kasutaja Lepingu lõppemise hetkeks või Poolte kokkulepitud tähtajaks Vara viima Lepingus ettenähtud tingimustele vastavasse seisu omal kulul või Vara vastavasse seisu viimisega seotud kulud hüvitama Kasutusse andjale ning kandma ekspertiisi kulud. Kui ekspertiisi käigus ei tuvastata Vara mittevastavust punktis 5.3 sätestatule, kannab ekspertiisi kulud Kasutusse andja.
27. **Kasutaja vastutus**
28. Kasutaja kannab, sõltumata Kasutaja süüst, Kasutusse andja ees täielikku ja tingimusteta vastutust Vara säilimise eest alates Vara vastuvõtmise hetkest kuni Lepingu lõppemise ja sellega seoses Vara tagastamiseni Kasutusse andjale, välja arvatud juhul, kui Vara mittesäilimine on põhjustatud Kasutusse andja või Vara tootja rikkumisest, sh Vara varjatud puudused.
29. Vara hävimine, vargus, kaotsiminek või kahjustumine Kasutajast mitteolenevatel või tema poolt mittekontrollitavatel põhjustel ei vähenda ega vabasta Kasutajat punktis 5.1 sätestatud vastutusest, välja arvatud juhul, kui Vara hävimine, vargus, kaotsiminek või kahjustumine on põhjustatud Kasutusse andja või Vara tootja rikkumisest, sh Vara varjatud puudus.
30. Veeteel Vara päästmisest tulenevatele õigussuhetele kohaldatakse vara merepääste 1989. aasta rahvusvahelist konventsiooni.
31. Laevahuku korral kompenseerib Kasutaja Kasutusse andjale kõik kulud, mis on seotud laevarusude kõrvaldamisega.
32. Punktis 3 nimetatud lepingutingimuste mittetäitmise või mittekohase täitmise korral on Kasutusse andjal õigus nõuda Kasutajalt leppetrahvi kuni 50 000 eurot. Kui Kasutaja on rikkunud vähemalt kaht punktis 3 sätestatud kohustust või rikkunud sama kohustust kaks korda, on Kasutusse andjal õigus Leping üles öelda ja nõuda Kasutajalt sellega seonduvate kahjude hüvitamist.
33. Punktides 3.1.14 ja 3.1.15 nimetatud vara- ja vastutuskindlustuslepingu või punktis 3.7 nimetatud tagatise esitamisega viivitamisel on Kasutusse andjal õigus nõuda leppetrahvi kuni 250 eurot iga esitamisega viivitatud päeva eest.
34. Vara tagastamisega viivitamise korral on Kasutusse andjal õigus nõuda Kasutajalt leppetrahvi 5 000 eurot iga tagastamisega viivitatud päeva eest, kuid mitte rohkem kui 200 000 eurot.
35. Kui Vara tagastamisel ei vasta Vara punktis 5.3 sätestatule, on Kasutusse andjal õigus nõuda Kasutajalt leppetrahvi kuni 200 000 eurot.
36. Vara tagastamisel Vara dokumentide ja tehnilise dokumentatsiooni tagastamisega viivitamise korral on Kasutusse andjal õigus nõuda Kasutajalt leppetrahvi 250 eurot iga dokumendi või tehnilise dokumentatsiooni hulka kuuluva dokumendi tagastamisega viivitatud päeva eest.
37. Kui Vara tagastamisel ei vasta Vara dokumendid punktis 5.2 sätestatud nõudele, on Kasutusse andjal õigus nõuda Kasutajalt leppetrahvi 250 eurot iga päeva ees, mil dokument ei vasta punktis 5.2 sätestatud nõudele. Leppetrahvi tasumine ei vabasta Kasutajat kohustusest üle anda punktis 5.2 sätestatud nõudele vastavad dokumendid.
38. Kui Kasutaja ei täida Vara tagastamise kohustust nõuetekohaselt ning Kasutusse andja kannab seoses Kasutajalt Vara valduse vastuvõtmisega lisakulusid, on Kasutaja kohustatud vastavad kulutused Kasutusse andjale hüvitama. Leppetrahvi maksmine ei vabasta Kasutajat Vara tagastamise ega Vara mittekohasest tagastamisest tulenevate kahjude hüvitamise kohustusest.
39. Leppetrahvi tasumine ei vabasta Kasutajat Lepingust tuleneva kohustuse täitmisest.

**7. Teabe vahetamine**

1. Pooled kohustuvad üksteist teavitama kõikidest asjaoludest, mis võivad mõjutada või takistada Lepingus sätestatud kohustuste täitmist või õiguste realiseerimist.
2. Kõik Lepingu täitmisega või Lepingust tulenevate vaidlustega seotud teated ja teave on ametlikult ja kooskõlas Lepinguga esitatud, kui nimetatud teated või teave on Poolele edastatud kirja (sh e-posti) teel või antud teisele Poolele üle allkirja vastu Lepingus märgitud aadressil või aadressil, mille Pool on pärast Lepingu sõlmimist teisele Poolele kirjalikult teatanud.
3. Kirjalik teade loetakse kätte antud, kui see on üle antud allkirja vastu või postiasutus on teate saatnud tähitud kirjaga ja postitamisest on möödunud kolm tööpäeva. E-posti teel edastatud teade loetakse kätte antuks teate edastamisele järgneval tööpäeval.
4. Kõigist muudatustest Lepingus nimetatud andmetes teatatakse teisele Poolele kahe tööpäeva jooksul muudatuste tegemisest arvates. Kui üks Pool rikub käesolevat sätet, siis loetakse kohaselt saadetud teateks teadet, mille teine Pool on edastanud Lepingus märgitud aadressile või e-posti aadressile.
5. **Lepingu jõustumine, muutmine ja lõpetamine**
   1. Leping jõustub selle allkirjastamisel ja kehtib kuni Poolte võetud kohustuste nõuetekohase täitmiseni või Lepingu ennetähtaegse lõpetamiseni. Pooltel on õigus Lepingu muutmises kokku leppida üksnes juhul, kui muutmise tingivad objektiivsed asjaolud, mida Kasutusse andjal ei olnud võimalik Lepingu sõlmimise ajal ette näha ja Lepingu muutmata jätmise korral satuks täielikult või olulises osas ohtu Lepinguga taotletud eesmärgi saavutamine.
   2. Kasutusse andjal on õigus lõpetada Leping ühepoolselt ennetähtaegselt:
      1. Kasutaja suhtes on algatatud pankroti- või likvideerimismenetlus;
      2. punktis 6.5 sätestatud juhul;
      3. Kasutaja poolt valeandmete esitamisel;
      4. punktis 1.3 nimetatud avaliku teenindamise lepingu ennetähtaegsel lõpetamisel.
   3. Kasutusse andjal on õigus Lepingut ühepoolselt muuta või lõpetada ka juhul, kui see on tingimata vajalik ülekaaluka avaliku huvi raske kahjustamise vältimiseks.
6. **Vaidluste lahendamine**
   1. Kõik Lepingu täitmisest, muutmisest, lõpetamisest või vastutuse kohaldamisest tulenevad vaidlusküsimused püütakse esmalt lahendada läbirääkimiste teel.
   2. Kui läbirääkimistega kokkulepet ei saavutata, lahendatakse vaidlus Eesti Vabariigi õigusaktidega sätestatud korras Kasutusse andja asukohajärgses kohtus.
   3. Lepingu tõlgendamisel lähtutakse Poolte ühisest tegelikust tahtest, isegi kui see erineb sõnade tavapärasest tähendusest. Kui Poolte ühist tegelikku tahet ei õnnestu kindlaks teha, tuleb Lepingut tõlgendada nii, nagu teise Poolega sarnane mõistlik isik pidi Lepingut samade asjaolude esinemise korral mõistma.
   4. Lepingu tingimust tuleb tõlgendada koos Lepingu teiste tingimustega, andes igaühele neist tähenduse, mis lähtub Lepingu kui terviku tähendusest. Lepingu tingimuste tõlgendamisel eelistatakse tõlgendust, mis muudab Lepingu seaduslikuks või kehtivaks.
7. **Lõppsätted**
   1. Pooled ei tohi käesolevast Lepingust tulenevaid õigusi ja kohustusi anda üle kolmandale isikule ilma teise Poole nõusolekuta.
   2. Pooled kinnitavad, et:
      1. nende esindajate esindusõigused ja volitused on kehtivad ega pole esindatavate poolt tühistatud ega muudetud ning et nad omavad kõiki õigusi allkirjastada Leping selles toodud tingimustel ja korras;
      2. Lepingu allkirjastamine ning sellest tulenevate kohustuste täitmine ei riku Poolte kohustusi mistahes kolmandate isikute ees;
      3. on võimelised Lepingut kohaselt täitma.
   3. Leping on allkirjastatud digitaalselt.

Lisa: Reisikatamaraan „Runö“ peamasinate kapitaalremondi käigus teostatavate tööde nimekiri

Poolte allkirjad:

Kasutusse andja Kasutaja

(allkirjastatud digitaalselt) (allkirjastatud digitaalselt)